Document ID: 31984R3519

*****
ΚΑΝΟΝΙΣΜΟΣ (ΕΟΚ) αριθ. 3519/84 ΤΗΣ ΕΠΙΤΡΟΠΗΣ
της 14ης Δεκεμβρίου 1984
που τροποποιεί τον κανονισμό (ΕΟΚ) αριθ. 1470/68 περί της λήψεως και αναγωγής δειγμάτων, καθώς και του προσδιορισμού της περιεκτικότητας σε έλαιο, σε ξένα σώματα και σε υγρασία των ελαιούχων σπόρων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2260/84 (2), και ιδίως το άρθρο 27 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1470/68 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1223/81 (4), προβλέπει στο παράρτημα V μια μέθοδο προσδιορισμού της περιεκτικότητας σε έλαιο των ελαιούχων σπόρων· ότι τελευταία αναπτύχθηκε νέα μέθοδος, με τη χρήση φασματομετρίας πυρηνικού μαγνητικού συντονισμού· ότι είναι σκόπιμο να αφεθεί στα κράτη μέλη η επιλογή χρησιμοποίησης αυτής της μεθόδου·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1470/68 τροποποιείτα ως εξής:
1. Το άρθρο 2 παράγραφος 1 αντικαθίσταται από το ακόλουθο κείμενο:
«1. Ο προσδιορισμός της περιεκτικότητας σε έλαιο, που αναφέρεται στο άρθρο 4 του κανονισμού αριθ. 282/67/ΕΟΚ και στο άρθρο 32 του κανονισμού (ΕΟΚ) αριθ. 2681/83 της Επιτροπής (1), διενεργείται σύμφωνα με τη μέθοδο που καθορίζεται στο παράρτημα V του παρόντος κανονισμού.
Ωστόσο, όσον αφορά τους κραμβόσπορους και γογγυλόσπορους, τα κράτη μέλη μπορούν επίσης να χρησιμοποιούν τη μέθοδο που αναφέρεται στο παράρτημα VII του παρόντος κανονισμού. Στην περίπτωση αυτή, όταν αμφισβητείται το αποτέλεσμα της αναλύσεως, καταφεύγουμε στη μέθοδο που αναφέρεται στο παράρτημα V, το αποτέλεσμα της οποίας θεωρείται αξιόπιστο.
(1) ΕΕ αριθ. L 266 της 28. 9. 1983, σ. 1.»
2. Το παράρτημα του παρόντος κανονισμού προστίθεται ως παράρτημα VII.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Δεκεμβρίου 1984.

Labels: 3
17
19